CELEX: 32014R0455
Language: el
Date: 2014-04-29 00:00:00
Title: Εκτελεστικός κανονισμός (ΕΕ) αριθ. 455/2014 της Επιτροπής, της 29ης Απριλίου 2014 , σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

6.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 133/31
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 455/2014 ΤΗΣ ΕΠΙΤΡΟΠΉΣ
   της 29ης Απριλίου 2014
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ' εφαρμογή των γενικών αυτών κανόνων, τα εμπορεύματα που περιγράφονται στη στήλη 1 του πίνακα που παρατίθεται στο παράρτημα του παρόντος κανονισμού θα πρέπει να υπαχθούν στους κωδικούς ΣΟ που εμφαίνονται στη στήλη 2, για τους λόγους που αναφέρονται στη στήλη 3 του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι ο κάτοχος δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου (2). Η διάρκεια της εν λόγω προθεσμίας πρέπει να είναι τρίμηνη.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη 1 του πίνακα που παρατίθεται στο παράρτημα κατατάσσονται στη συνδυασμένη ονοματολογία στους κωδικούς ΣΟ που αναφέρονται στη στήλη 2 του εν λόγω πίνακα.
   Άρθρο 2
   Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 29 Απριλίου 2014.
      
         
            Για την Επιτροπή,
         
         
            εξ ονόματος του Προέδρου,
         
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      (2)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη (Κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Επιδαπέδια συσκευή για την παροχή κρύου νερού (καλούμενη «ψύκτης νερού») ύψους περίπου 124 cm και βάρους περίπου 100 kg.
                              Περιλαμβάνει σύστημα ψύξης αποτελούμενο από έναν συμπιεστή και έναν συμπυκνωτή.
                              Έχει αποθηκευτική ικανότητα 150 l και ονομαστική ψυκτική ικανότητα 150 l/h που επιτρέπει τη διάθεση έως και 750 ποτηριών νερού ανά ώρα. Λειτουργεί με τάση 220 V εναλλασσόμενου ρεύματος (AC).
                           
                        
               
                  8418 69 00
               
               
                  Η κατάταξη καθορίζεται από τους γενικούς κανόνες 1 και 6 για την ερμηνεία της συνδυασμένης ονοματολογίας και από το κείμενο των κωδικών ΣΟ 8418 και 8418 69 00.
                  Η ψύξη πόσιμου νερού δεν θεωρείται επεξεργασία υλών με μέθοδο που απαιτεί αλλαγή της θερμοκρασίας. Κατά συνέπεια, η κατάταξη στην κλάση 8419 αποκλείεται.
                  Η συσκευή πρέπει επομένως να καταταχθεί στον κωδικό ΣΟ 8418 69 00 ως άλλο υλικό, μηχανή και συσκευή για την παραγωγή του ψύχους (βλέπε επίσης τις επεξηγηματικές σημειώσεις του εναρμονισμένου συστήματος για την κλάση 8418, ομάδα I, σημείο 2).
               
            
                  
                              2.
                           
                           
                              Επιδαπέδια συσκευή για την παροχή ζεστού ή κρύου νερού (καλούμενη «παροχέας νερού») ύψους περίπου 97 cm και βάρους περίπου 15 kg.
                              Η λειτουργία θέρμανσης εκτελείται από μια ενσωματωμένη ηλεκτρική θερμική αντίσταση και η λειτουργία ψύξης από ένα σύστημα ψύξης που αποτελείται από έναν συμπιεστή και έναν συμπυκνωτή.
                              Η παροχή ύδατος γίνεται από μία φιάλη η οποία δεν διατίθεται μαζί με τη συσκευή.
                              Έχει την ικανότητα να διαθέτει 5 lt ζεστού νερού ανά ώρα σε θερμοκρασία που κυμαίνεται από 85 έως 92 °C. Η συσκευή έχει την ικανότητα να διαθέτει 2 lt κρύου νερού σε θερμοκρασία που κυμαίνεται από 4 έως 8 °C. Η συσκευή λειτουργεί με τάση 220 V εναλλασσόμενου ρεύματος (AC) και με ισχύ 100/550 W.
                           
                        
               
                  8516 10 11
               
               
                  Η κατάταξη καθορίζεται από τους γενικούς κανόνες 1, 3 γ) και 6 για την ερμηνεία της συνδυασμένης ονοματολογίας και από το κείμενο των κωδικών ΣΟ 8516, 8516 10 και 8516 10 11.
                  Κατά την έννοια της σημείωσης 3 του τμήματος XVI, η συσκευή είναι σχεδιασμένη για να επιτελεί δύο εναλλακτικές λειτουργίες (άλλο υλικό, μηχανή και συσκευή για την παραγωγή του ψύχους της κλάσης 8418 και στιγμιαίος ηλεκτρικός θερμαντήρας νερού της κλάσης 8516). Δεν είναι δυνατόν να προσδιοριστεί η κύρια λειτουργία της συσκευής δεδομένου ότι κάθε λειτουργία είναι εξίσου σημαντική για τη χρήση της συσκευής.
                  Η συσκευή πρέπει επομένως να καταταχθεί στον κωδικό ΣΟ 8516 10 11 ως στιγμιαίος ηλεκτρικός θερμαντήρας νερού.